Fit-23 ta' Frar 1588 ġiet stabbilita l-fratellanza tar-Rużarju meta l-parroċċa kienet għadha f'Bir Miftuħ, approvata mill-ġeneral tad-Dumnikani. ġa kien hemm artal tar-Rużarju tliet snin qabel (1585). Meta nbniet il-knisja l-ġdida tal-Gudja, l-artal ġie trasferit hemmhekk. (1)Dun Indri Scicluna kien il- prokuratur u benefattur, jiġbor fondi biex tista' ssir il-festa tar-Rużarju. Il-fratelli ffurmaw l-orkestra La Stella fl-1919 li, fl-1936, saret l-Għaqda Mużikali La Stella. L-istatwa tar-Rużarju waslet fil-Gudja fl-4 ta' Ġunju 1922. (2)Tajjeb ngħidu li l-aktar fratellanza tar-Rużarju antika f'Malta, minbarra dik f'ta' Porto Salvo tad- Dumnikani tal-Belt Valletta, kienet dik tas-Siġġiewi bl-erezzjoni approvata mill- ġeneral Dumnikan Patri Sisto Fabri fl-1 ta' Lulju 1585. Fl-istess jum tal-erezzjoni tal-fratellanza tar-Rużarju fil-Gudja, ġiet approvata u eretta dik ta' Ħaż-Żebbuġ. Fil-25 ta' Novembru tal-istess sena 1588, ġiet eretta l-fratellanza taż-Żurrieq li, bħal Gudja ġa kellha artal. (3) F'din is-sena ġa saru ċelebrazzjonijiet fil-Gudja biex ifakkru dan l-anniversarju. Fl-24 ta' Jannar 1663, meta l-knisja ta' Bir Miftuħ kienet għadha sservi ta' parroċċa, xi ħalliel daħal fiha bil-lejl u seraq diversi oġġetti tal-fidda flimkien mal-pissidi bl-Ostji kkonsagrati b'kollox. Għal dan l-att sagrilegu l-isqof Balaguer u l-Gran Mastru Cotoner laqqgħu lill-kappillani kollha u ddeċidew li joħorġu skomunika lil min kien il-ħati. Ftit wara, fi Frar, il-pissidi nstab vojt u mitluq fil-knisja ta' San ġakbu tal-Belt Valletta.(4) Fit-8 ta' Frar 1763, ġiet dikjarata għotja ta' indulġenzi lil min jitlob quddiem in- niċċa antika li turi lill-Madonna ta' Loreto ma' San Franġisk t'Assisi fi triq żgħira fil-Gudja. Din kienu ħattewha f''Ta Karwija', qrib il-knisja ta' Loreto, fejn kienet se tintlaqat mill-iżvilupp tal-proġett tal-ajruport u ġabuha biex reġgħu bnewha fejn tidher issa, fl-1975.(5) Fis-sena 1813 miet D. Giuseppe Raffaele Camilleri minn Ħaż-Żebbuġ li kien laħaq kappillan tal-Gudja fl-1780 u dam sal-1808.(6) 50 sena ilu (1963) D. Edgar Attard laħaq kappillan tal-Gudja u dam sal-1971.(7) Bibljografija u referenzi: (2) Joseph Grech Każini tal-baned f'Malta u Għawdex (2001) p.91. (3) Borg (1983) p. 137; Michael Fsadni Id-Dumnikani fir-Rabat u fil-Birgu (1974) p. 279-280; Ferres (1866) p. 386. (5) Michael Galea Knejjes u kappelli Marjani f'Malta u Għawdex (1984) p.140; Terribile (2000) p.93. Knejjes parrokkjlai ta' Malta u l-festi tagħhom I (1993) p.182; Joseph F. Grima Il-knisja parrokkjali ta' San Gorġ Ħal Qormi (1984) p.1837.